UBA วิ่งต่อ 3% ลุยประมูลงานหมื่นล้าน ดันรายได้-กำไร โตเด่น
UBA บวกต่อ 3% เก็งรายได้ปีนี้โต 15-30% ส่วน 3-5 ปีข้างหน้าพร้อมร่วมประมูลงานรัฐ-เอกชนหมื่นล้าน ดันรายได้-กำไร โตเด่น
UBA บวกต่อ 3% เก็งรายได้ปีนี้โต 15-30% ส่วน 3-5 ปีข้างหน้าพร้อมร่วมประมูลงานรัฐ-เอกชนหมื่นล้าน ดันรายได้-กำไร โตเด่น
8 ธ.ค. 2565

ผู้สื่อข่าวรายงานว่า วันนี้ (8 ธ.ค.65) ราคาหุ้น บริษัท ยูทิลิตี้ บิสิเนส อัลลายแอนซ์ จำกัด (มหาชน) หรือ UBA ณ เวลา 10:03 น. อยู่ที่ระดับ 2.42 บาท บวก 0.08 บาท หรือ 3.42% สูงสุดที่ระดับ 2.46 บาท ต่ำสุดที่ระดับ 2.36 บาท ด้วยมูลค่าการซื้อขาย 93.40 ล้านบาท

นายสมชาติ สังหิตกุล ประธานเจ้าหน้าที่บริหาร UBA ระบุว่า ผลการดำเนินงานในปีนี้จะเติบโตขึ้นอย่างต่อเนื่อง ซึ่งรายได้จะขยายตัวที่ระดับ 15-30% จากการทยอยรับรู้แบ็กล็อกในมือ โดย ณ สิ้นไตรมาส 3/65 บริษัทมีแบ็กล็อกรวม 1,422 ล้านบาท โดยจะทยอยรับรู้เข้ามาเป็นรายได้ภายใน 2–3 ปีข้างหน้า ซึ่งจะสนับสนุนการเติบโตในอนาคตได้อย่างต่อเนื่อง ขณะเดียวกันบริษัทยังคงเดินหน้าประมูลงานใหม่ๆอย่างต่อเนื่องอีกด้วย
สำหรับการเข้าจดทะเบียนในตลาดหลักทรัพย์ฯ ครั้งนี้ ส่งผลให้บริษัทมีความสามารถในการเข้ารับงานในโครงการที่มีขนาดมากกว่า 1,000 ล้านบาทได้ โดยบริษัทมีความพร้อมที่จะเข้าร่วมประมูลงานภาครัฐและเอกชนกว่า 10,000 ล้านบาท ในช่วง 3–5 ปีข้างหน้า ทั้งในส่วนของโรงบำบัดน้ำเสีย และการสร้างอุโมงค์ระบายน้ำ ซึ่งถือเป็นโอกาสของบริษัทในการเข้ารับงาน และมีโอกาสได้งานสูงถึง 20% ของมูลค่างานที่จะเปิดให้ประมูลต่อจากนี้ ซึ่งจะช่วยสนับสนุนการเติบโตทั้งในส่วนของรายได้ และกำไรให้มากขึ้นในอนาคตอย่างแน่นอน